வே. சத்யநாராயண சர்மா

வேதாந்தம் சத்யநாராயண சர்மா (Vedantam Satyanarayana Sarma) (1935-2012), பிரபலமாக சத்யம் என்று அழைக்கப்படும் இவர் ஓர் இந்திய பாரம்பரிய நடனக் கலைஞரும், நடன இயக்குனரும் ஆவார். இவர் குச்சிப்புடி பாரம்பரிய நடன வடிவத்தின் முன்னணி நிபுணர்களில் ஒருவராகக் கருதப்படுகிறார். உஷா (உஷா பரிணயம்) சத்தியபாமா (பாமா கலாபம்) தேவ தேவி (விப்ர நாராயணன்) மோகினி (மோகினி ருக்மாங்கதம்) சசிரேகா (சசிரேகா பரிணயம்) மற்றும் கோலபாமா (கோலகலாபம்) போன்ற பெண் கதாபாத்திரங்களில் நடித்ததற்காக இவர் அறியப்பட்டார். காளிதாஸ் சம்மன் விருது, சங்கீத நாடக அகாதமி விருது மற்றும் சங்கீத நாடக அகாதமி கூட்டாளர் உள்ளிட்ட பல விருதுகளைப் பெற்றுள்ளார். நடனத்திற்கு இவர் செய்த பங்களிப்புகளுக்காக 1970 ஆம் ஆண்டில் இந்திய அரசு இவருக்கு நான்காவது மிக உயர்ந்த குடிமை விருதான பத்மசிறீ விருதை வழங்கியது.

 வாழ்க்கை வரலாறு 
சத்யநாராயண சர்மா 1935 ஆம் ஆண்டு செப்டம்பர் 9 ஆம் தேதி தென்னிந்திய மாநிலமான ஆந்திரப் பிரதேசத்தின் கிருஷ்ணா மாவட்டத்தில் ஒரு சிறிய கிராமத்தில் குச்சிபுடி நடனப் பாரம்பரியத்திற்கு பெயர் பெற்ற வேதாந்தம் என்ற குடும்பத்தில் வேதாந்தம் வேங்கடரத்னம் மற்றும் சுப்பம்மாள் ஆகியோருக்கு பிறந்தார். தனது ஐந்து வயதில் தனது மூத்த சகோதரர் வேதாந்தம் பிரகலாத சர்மாவின் கீழ் குச்சிப்புடி பயிற்சியைத் தொடங்கினார். பின்னர் வேதாந்தம் லட்சுமிநாராயண சாஸ்திரி மற்றும் சிந்தா கிருஷ்ணமூர்த்தி ஆகியோரின் கீழ் பயிற்சி பெற்றார். குச்சிப்புடியின் ஒரு நடன-நாடக வடிவத்திற்கு கலைஞர் பாடவும் தெரிந்திருக்க வேண்டும் என்பதால் எல்லேசுவரப்பு சீதாராமாஞ்சனேயலு மற்றும் சிஷ்டா பிரம்மைய சாஸ்திரி ஆகியோரின் கீழ் பாரம்பரிய இசையிலும் பயிற்சி பெற்றார். பசுமார்த்தி கொண்டல்ராயுடு தலைமையிலான குழுவால் உள்ளூர் கோவிலில் அரங்கேற்றப்பட்ட அரிசந்திரா மற்றும் இராமநாடகம் ஆகிய இரண்டு பாகவத இசை நாடகங்களிலும் தனது பதினான்காவது வயதில் அறிமுகமானார். தனது பத்தொன்பது வயதில் உஷா பரிணயம் என்ற நாடகத்தில் இந்துக் கடவுள் பார்வதியின் வேடத்தில் நடித்தார். இது புதுதில்லியின் சப்ரு அரங்கத்தில் அரங்கேற்றப்பட்டது.

சத்யநாராயண சர்மா, தொடர்ந்து பல பெண் கதாபாத்திரங்களாக நடித்தார். மேலும் சித்தேந்திர யோகி எழுதியதாகக் கூறப்படும் பாமா கலாபம் எனும் நடன-நாடகத்தில் சத்யபாமாவின் சித்தரிப்பு பின்னர் இவரது குறிப்பிடத்தக்க ஒன்றாக மாறியது. கோலபாமா, மோகினி, சசிரேகா மற்றும் தேவதேவி ஆகியவையும் இவரது மற்ற குறிப்பிடத்தக்க கதாபாத்திரங்களில் சிலவாகும். சர்மா அபிநயத்தில் ஒரு புதிய நெறிமுறையை உருவாக்கியதாக அறியப்படுகிறது. இது பெரும்பாலும் ஏக பத்ரா என்று அழைக்கப்படுகிறது. இது ஆரம்பத்தில், பல பாரம்பரிய கலைஞர்களின் ஒப்புதலைப் பெறவில்லை. கலாசேத்ராவின் நிறுவனர் ருக்மிணி தேவி அருண்டேல் இவரது நிகழ்ச்சியை கண்ணுற்றார். மேலும், 10,000 க்கும் மேற்பட்ட அரங்குகளில் இவர் நடித்தார். 1967 ஆம் ஆண்டில், வேதாந்தம் ராகவையா இயக்கிய ரகசியம் என்ற தெலுங்கு படத்தில் கிரிஜா கல்யாணம் என்ற நடனக் காட்சியில் ஆண் நடனக் கலைஞராக நடித்தார். தனது வாழ்க்கையின் பிற்பகுதியில், தனது சொந்த ஊரில் குச்சிப்புடிக்கு அர்ப்பணிக்கப்பட்ட நடனப் பள்ளியான வெங்கடராம நாட்டிய மண்டலியில் நடனத்தைக் கற்பிப்பதில் அதிக ஈடுபாடு கொண்டிருந்தார். சர்மா நடன வடிவம் மற்றும் நாட்டிய சாஸ்திரம், அபிநய தர்ப்பணம், தாண்டவ லட்சணம் மற்றும் அலங்கார சாஸ்திரம் குறித்து பல நூல்களை எழுதியுள்ளார்.

 சொந்த வாழ்க்கை 
சர்மா, லட்சுமிநரசிம்மாள் என்பவரை மணந்தார். இந்தத் தம்பதியினருக்கு ஒரு மகன் மற்றும் இரண்டு மகள்கள் இருந்தனர். சத்யநாராயண சர்மா 16 நவம்பர் 2012 அன்று தனது 77 வயதில் விஜயவாடாவிலுள்ள ஒரு தனியார் மருத்துவமனையில் சுவாச நோய்களால் இறந்தார். துலாம் சத்யநாராயணன் இயக்கிய ஐ ஆம் சத்யபாமா என்ற திரைப்படத்தில் இவரது வாழ்க்கை ஆவணப்படுத்தப்பட்டுள்ளது.

 விருதுகளும் கௌரவங்களும் 
சத்யநாராயண சர்மா, 1961 இல் சங்கீத நாடக அகாதமி விருதைப் பெற்ற முதல் குச்சிப்புடி நிபுணராவார். ஆறு ஆண்டுகளுக்குப் பிறகு, அகாதமி இவரை மீண்டும் 1967 இல் சங்கீத நாடக அகாதமி கூட்டாளர் என விருது வழங்கி கௌரவித்தது. இந்திய அரசு1970 ஆம் ஆண்டில் பத்மசிறீ கௌரவத்தை வழங்கியது. மத்தியப் பிரதேச அரசும் 1988 ஆம் ஆண்டில் காளிதாஸ் சம்மன் விருது விருதை வழங்கி இவரை கௌரவித்தது.

 இதனையும் காண்க 

 குச்சிப்புடி
 நாராயண தீர்த்தர்

 குறிப்புகள் 

 மேற்கோள்கள் 

 வெளி இணைப்புகள் 




 மேலும் வாசிக்க 



பகுப்பு:சங்கீத நாடக அகாதமி விருது பெற்றவர்கள்
பகுப்பு:குச்சிப்புடி நடனக் கலைஞர்கள்
பகுப்பு:தெலுங்கு மக்கள்
பகுப்பு:கிருஷ்ணா மாவட்ட மக்கள்
பகுப்பு:2012 இறப்புகள்
பகுப்பு:1935 பிறப்புகள்
பகுப்பு:பத்மசிறீ விருது பெற்ற கலைத் துறையினர்
பகுப்பு:CS1 maint: multiple names: authors list